**Sekimo sa Thušo ya Kalafo vs Pholisi ya Inšorentshe ya Maphelo - Phapano ke eng, le gore ke efe e e ntoketšego?**

***Ketapele/Matseno***

Gore o kgetha sekimo sa thušo ya kalafo goba pholisi ya inšorentshe ya maphelo, go tla laolwa ke mokgwa wa gago wa bophelo, dinyakwa tša gago le tekanyetšo ya gago. Ditshenyagalelo magareng a dilo tše pedi tše di a fapana ka gobane ditšweletšwa di aba ditirelo le dikholego tše di fapanego. Mothopo wo o tla go fa tshedimošo ya dikgetho ka bobedi, gore go kgone go dira sephetho se se tsebišitšwego ka bobedi.

Go bohlokwa go tseba gore ke melao efe yeo e šomago ditšweletšweng tše le gore ke mekgatlo efe yeo e šomišago melao ye.

* Dikimo tša thušo ya Kalafo di šoma fela ka Molao wa Dikimo tša Kalafo (No. ya 131 wa 1998) (Molao wa Dikimo tša Kalafo ), wo o phethagaditšwego ke Khansele ya Dikimo tša Kalafi (CMS).
* Go Swara Bašomiši Gabotse, bengdiinšorentshe tša maphelo tša nako ye kopana di laolwa ke Molao wa Inšorentshe ya Nako ye kopana (No. ya 53 wa 1998), bjalo ka ge go le maleba, ke melao ye e phethagatšwago Bolaodi bja Maitshwaro a Lekala la tša Matlotlo (FSCA).
* Bengdiinšorentshe ya nako ye kopana le tša bophelo le tšona di laolwa ke Molao wa Inšorentshe (No. ya 18 wa 2017), wo e lego molao wo o tšwetšago pele kgonego ya matlotlo gomme o phethagatšwa ke Bolaodi bja Tlhokomelo (PA) (karolo ya Panka ya Afrika Borwa ya Resefe (SARB)).

**Hlokomela: Inšorentshe ya nako ye kopana bjalo e laetšwa bjalo inšorentshe ye e sego ya bophelo, mola inšorentshe ya nako ye telele e tsebega bjalo ka inšorentshe ya bophelo.**

Ka molao, dikimo tša thušo ya kalafi ga di a swanela go kgetholla batho ka tsela ye e sa lokago mo kabong ya tlhokomelo ya maphelo le tšhireletšong ya ditshenyagalelo tša kalafo go ya ka bohlobo, mengwaga, bong, maemo a lenyalo, setlogo sa semorafe goba a leago, semelo sa bong, boimana, bogolofadi goba maemo a maphelo. Dinyakwa tšeo di swanago tšeo di thibelago kgethollo ye e sa lokago di a šoma dipholising tša inšorentshe ya maphelo.

Go na le bakgathatema ba go fapana bao o swanetšego go ba hlokomela. Sekimo sa thušo ya kalafi (mo lebakeng la thušo ya kalafi) goba monginšorentshe/moabi wa setšweletšwa (mo lenakeng la pholisi ya inšorentshe ya maphelo) bofelong maikarabelo a sona ke go go šireletša mo ditshenyagelelong tša kalafo goba go lefela tšhelete ye go dumelelanwego ka yona go ya ka konteraka ya inšorentshe. Moeletši yo a dumeletšwego wa matlotlo a ka go thuša go kgetha setšweletšwa sa matlotlo se se loketšego dinyakwa tša gago tša kalafo le maphelo le tekanyetšo - batho ba ga laolwa gape ke FSCA, fela ka fase ga molao wo o fapanego, e lego Molao wa Ditirelo tša Baemedi le tša Keletšo go tša Matlotlo (No. 37 wa 2002). Baabi ba ditšweletšwa ba dumeletšwe go rekiša ditšweletšwa tša bona tša matlotlo le ditirelo ka baeletši go tša matlotlo goba thwii ka dithekišo ka mogala goba ka inthanete.

Ge o hwetša keletšo ya tša matlotlo, gatelela gore moeletši a go fe dintlha tša ditefišo, tshenyagalelo le se se akareditšwego/ se se sa akaretšwago mo tšhireletšong. Go hwetša tshedimošo ka botlalo mabapi le moeletši wa tša matlotlo, etela [www.fscamymoney.co.za](http://www.fscamymoney.co.za)

Lenaneo la ditlhalošo le hwetšagala bofelong bja mothopo wo ka maikemišetšo a tšhupetšo. Lenanentšu le le tla go thuša go kwešiša mareo a theknikhale ao a amanago le thušo ya kalafo le inšorentshe ya maphelo.

**Letlakala la Diteng**

1. Sekimo sa thušo ya kalafo ke eng
2. Inšorentshe ya maphelo ke eng?
3. Phapano magareng a sekimo sa thušo ya kalafo le inšorentshe ya maphelo ke eng?
4. Dipotšišo tšeo di botšišwago kgafetšakgafetša - Dikimo tša thušo ya kalafo
5. Dipotšišo tšeo di botšišwago kgafetšakgafetša - Inšorentshe ya maphelo
6. Ke kgetha bjang magareng ga sekimo sa thušo ya kalafo le inšorentshe ya maphelo?
7. Ka moo go dirwago ngongorego kgahlanong le sekimo sa thušo ya kalafo ka gona
8. Ka moo go dirwago ngongorego kgahlanong le khamphani ya inšorentshe ya maphelo ka gona
9. Dikgokagano tše bohlokwa
10. **Sekimo sa thušo ya kalafo ke eng**

Sekimo sa thušo ya kalafo se go thuša go lefela dinyakwa tša gago tša tlhokomelo ya maphelo, tše bjalo ka ditshenyagalelo tša kalafo tšeo di amanago diketelo tša ngakeng, baoki, karo, mešomo ya meno, bongaka bja mahlo, dihlare le go robatšwa sepetlele ge go hlokega. Sekimo sa thušo ya kalafo gantši se fa dikholego tše ntši go feta inšorentshe ya maphelo.

Dikimo tša thušo ya kalafo ga se mekgatlo ‘ye e dirago poelo’. Ga di na bengdišere goba go lefela dikarolo tše di tšwago dipoelong tšeo di dirilwego. Dikimo tša thušo ya kalafo di gona go thuša maloko a tšona ka matlotlo ka moka ao a kgoboketšwago le go šireletšwago gore a šomišwe go lefela dikleime go ya ka melao ya sekimo le go netefatša gore maloko ka moka hlokomelwa ka go lekalekana le gabotse (go ya ka dikgetho tša wona tša leano la holego). Mašalela ka moka ("dipoelo" tša ngwaga wo o fetilego) a beeletšwa legatong la maloko a a tsenetšego sekimo sa ya thušo ya kalafo, go ya ka molao.

Maloko a a lego sekimong sa thušo ya kalafo ao a ntšhago dikabelo (ditefelo tša kgwedi ka kgwedi) gomme a amogele tšhireletšo ya kalafo go ya ka melao ya sekimo. Dikimo ka moka tša thušo ya kalafo di swanetše go fana ka Dikholego tša Fasefase tše di Beilwego, tšeo go boledišanwego ka tšona mothopong wo moragonyana.

Go na le mehuta ye mebedi ya dikimo tša thušo ya kalafo, e lego dikimo tše di bulegilego le tše di tswalegilego (lekanyeditšwego). Motho yo mongwe le yo mongwe a ka tsenela sekimo se se bulegilego, eupša dikimo tše di tswalegilego ke tša bašomi, dihlopha tše itšego tša bengmošomo, goba boleloko bja porofešene ye itšego, intaseteri, mokgatlo goba mokgatlo wa bašomi.

Dikimo ka moka tša thušo ya kalafo di ka Afrika Borwa di šoma go ya ka Molao wa Dikimo tša Kalafo (No. ya 131 wa 1998) gomme di laolwa ke Khansele ya Dikimo tša Kalafi (CMS).

**Dikimo tša thušo ya kalafo di theilwe godimo ga ditheo tše tharo tša moswananoši bjalo ka ge go laeditšwe ka go Molao wa Dikimo tša Kalafo ka mokgwa wo o latelago.**

* 1. **Ngwadišo ye e bulegilego**

Dikimo ka moka tša ngwadišo ye e bulegilego di swanetše go dumelela motho yo mongwe le yo mongwe tsenela sekimo. Ga di a swanela go kgetholla motho yo mongwe le yo mongwe yo a nyakago go go tsenela sekimo gomme a ka kgonago go lefela dikabelo tša boleloko tša kgwedi ka kgwedi. Sekimo se se ngwadišitšwego ka gona ga se a swanela go ganetša. Le ge e le gore dikimo tša kalafo di ngwadiša motho yo mongwe le yo mongwe, di ka tsenya **dinako tša go leta** go maloko a mafsa le/goba bao ba ba botilego ge ba tsenela sekimo thušo ya kalafo. Dinako tša go leta di laolwa ke bokaakang bjo mokgopedi e bilego leloko la sekimo sa thušo ya kalafi ka lona ka nako ye a tsenelago sekimo se se swa ka yona. Go na le mehuta e mebedi ya dinako tša go leta:

* Nako ya go leta ya kakaretšo ya go fihla go dikgwedi tše tharo ye e beilwego ge go fetolwa magareng ga dikimo tša thušo ya kalafo. Ka nako ye ya go leta, maloko a swanetše go lefela dikabelo tša bona tše di tlwaelegilego tša kgwedi ka kgwedi eupša ga ba na maswanedi a go kleima dikholego dife goba dife ka nako ya go leta, ka ntle ge mo mabakeng go na le phapogo ye e šomago go Dikholego tša Fasefase tše di Beilwego.
* Nako ya go leta ye e fihlago go dikgwedi tše 12. Ka nako ye ya go leta, maloko a swanetše go lefela dikabelo tša bona tše di tlwaelegilego tša kgwedi ka kgwedi. Maemo a mangwe le mangwe ao a bego a le gona pele a maphelo (bjalo ka ge go laeditšwe ka nako ya kgopelo) a ka se akaretšwe gomme ditshenyagalelo ka moka tša kalafo tšeo di amanago le wona ka nako ya go leta ye ya dikgwedi tše 12 di tla tšwa dipotleng tša leloko, ka ntle ge mo mabakeng go na le phapogo ye e šomago go Dikholego tša Fasefase tše di Beilwego.

Botšiša moeletši wa gago wa tša matlotlo gore ke dinako dife tšeo di šomago tša go leta ge o kgetha sekimo se itšego sa thušo ya kalafo.

Dikimo tša thušo ya kalafo le tšona di ka kgetha go go lefiša kotlo ya go tsenela ka morago ga nako Kotlo ya go tsenela ke tefelo ya kotlo yeo sekimo sa thušo ya kalafo se e lefišago motho yo mongwe le yo mongwe yo o tsenelago sekimo sa thušo ya kalafo a e na le mengwaga ye 35 le go feta, ka gobane motho yoo o tsenela sekimo ka morago bophelong ge go ka diragala gore a be le dinyakwa tša kalafo tša go bitšago kudu.

* 1. **Dikholego tša Fasefase tše di Beilwego**

Dikholego tša Fasefase tše di Beilwego, tšeo gape di tsebjago e le diPMB, ke sehlopha sa dikholego tše di hlalošitšwego tše maloko ka moka a dikimo tša thušo ya kalafo a nago le phihlelelo ya fasefase ye itšego ya ditirelo tša maphelo, go sa šetše kgetho ya kgolego ye a e kgethilego. Maikemišetšo ke go abela batho tlhokomelo ye e tšwelago pele go kaonafatša maphelo le bophelo bjo kaone bja bona le go dira gore tlhokomelo ya maphelo e kgonege.

Go fa mohlala:

*“Felicity o satšo thoma go tsenela sekimo sa thušo ya kalafo la mathomo, o hloka go bona mosaekolotši. O nyaka go tseba gore thušo ya gagwe ya kalafo e tla lefela tirelo ye bokae.*

*Sekimo sa thušo ya kalafo se tla lefela tirelo ka morago ga dikgwedi tše tharo ge nako ya tetelo e fela, ge maemo e le PMB.”*

Dikholego tša Fasefase tše di Beilwego ke ntlha ya Molao wa Dikimo tša Kalafo, go ya ka moo dikimo tša thušo ya kalafo di swanetšego go lefela ditshenyagalelo tše di amanago le temogo, kalafo, le tlhokomelo ya: [[1]](#footnote-1)

* Maemo a mangwe le a mangwe a kalafo ya tšhoganetšo;
* Sehlopha se se lekanyeditšwego sa maemo a 271 a kalafo; le
* Malwetši a 25 a a nako ye telele.

Sekimo sa gago sa thušo ya kalafo se tla go fa lenaneo la malwetši le malwetši a nako ye telele ao ba a šireletšago pele ga go tsenela sekimo. O tla fiwa gape tshedimošo ya baabi ba ba tlhophilwego ba tirelo, dihlare tša go rekwa khaontareng le dihlare tšeo di tla šireletšwago.

Sekimo sa thušo ya kalafo se se ngwadišitšwego ga go na gore se se akaretše bolwetši bjo bo sa lemogwago goba bjo bo sa alafiwago dikgweding tše 12 pele ga go dira kgopelo ya go tsenela sekimo. Go fa mohlala, ge moholegi a swarwa ke HIV ka morago ga dikgwedi tše tharo tša go leta tša kakaretšo, sekimo se swanetše go lefela ditshenyagalelo tše di amanago le baerase.

Ge sekimo se tsentše go se akaretšwe ga dikgwedi tše 12 ga bolwetši gomme paka ya dikgwedi tše 12 ya fela, sekimo se swanetše go šireletša bolwetši, go ya ka kgetho ya kholego ya kgetho ya ngwaga ye e laeditšwego ya ngwaga ya kholego.

* 1. **Kelo ya setšhaba**

Dikimo tše di ngwadišitšwego tša thušo ya kalafo ga di a dumelelwa go lefiša maloko dikabelo tše di fapanego tša peakanyo ye e swanago, ntle le ge dikabelo tšeo di le maemong a letseno la mokgopedi le/goba palo ya bao ba botilwego. Ka mantšu a mangwe, batho bao ba nago le letseno la fase ba ka lefela kabelo ye nnyane ya kgwedi ka kgwedi ya boleloko go fapana le bao ba nago le letseno la godimo, gomme sekimo se ka lefiša lelokolegolo ka fase ga motho ge le se na bao le ba botilego

1. **Inšorentshe ya maphelo ke eng?**

Pholisi ya inšorentshe ya maphelo ke mohuta wa konteraka ya inšorentshe magareng ga moinšori le mongpholisi (ye e bitšwago pholisi ya inšorentshe). Mongpholisi o tshepiša gore o tla lefela phoremiamo ya inšorentshe gomme khamphani ya inšorentshe e tshepiša gore e tla abela dikholego tša pholisi ge tiragalo ye e sa beakanywago goba ye e sa tsebjego ya maphelo (bjalo ka ge go laeditšwe ka konterakeng) e diragala.

Pholisi ya inšorentshe e ka no se lefele ditshenyagalelo tša kalafo goba ditshenyagalelo goba ditirelo tše di laolwago ke Molao wa Dikimo tša Kalafo, 1998 (Molao wa 131 wa 1998). Inšorentshe ya maphelo e ka ba ya mohuta wa pholisi ya inšorentshe ya maphelo ya nako ye kopana (ye e sego ya bophelo) goba pholisi ya inšorentshe ya nako ye telele (ya bophelo).

Kholego e ka ba ya tšhelete ya go se fetoge ka letšatši, goba tefelo ya tšheletentši. Gantši e e lefelwa thwii ke mongpholisi go e na le moabi wa tirelo ya tlhokomelo ya kalafo. Le ge go le bjalo, go ka dirwa dithulaganyo mo mabakeng a itšego go lefela moabi wa tlhokomelo ya kalafo thwii. Dikhamphani tša inšorentshe tša maphelo di dumeletšwe go dira kgwebo ya inšorentshe gomme ke tša bengdišere gape ke dikgwebo tše di dirago poelo.

Mehuta ya dipholisi tša inšorentshe ya maphelo (tše e sego tša bophelo) ya nako ye kopana ke:

* Tšhireletšo ye e sego ya tshenyagalelo ya kalafo, ka lebaka la go amogelwa bookelong (pholisi ya ge o le Bookelong)
* Tlhaelelo ya ditshenyagalelo tša kalafo (Inšorentshe ya tlhaelelo ya mokitlana)
* Diteko le kalafi ya HIV, Aids, bolwetši bja mafahla le malaria
* Inšorentshe ya boeti a boditšhabatšhaba
* Phalošo ya tšhoganetšo ya kalafo goba dinamelwa

Mehuta ya dipholisi tša inšorentshe ya maphelo (tša bophelo) ya nako ye telele ke:

* Tšhireletšo ye e sego ya tshenyagalelo ya kalafo ka lebaka go amogelwa bookelong, ye e fanago ka ya tšheletentši ya bokaalo bja tšhelete ye e lefelwago e letšatši le lengwe le le lengwe le motho yo a šireleditšwego a amogetšwe bookelong ka lona, gape maikemišetšo a yona ke go lefela, magareng ga tše dingwe, tahlegelo ya letseno ka lebaka la go amogelwa bookelong.
* Tlhokomelo ya Batho ba go babja kudu
* Diteko le kalafi ya HIV, Aids, bolwetši bja mafahla le malaria
* Phalošo ya tšhoganetšo ya kalafo goba dinamelwa

**Inšorentshe ya maphelo e theilwe godimo ga melawana ye meraro yeo e ikgethilego e ka tsela ye e latelago:**

* 1. **Melao ya dikhamphani ya inšorentshe mabapi le dipholisi tša inšorentshe ya maphelo**

Dipholisi tša diinšorentshe di ka no se lefele ditshenyagalelo tša kalafo tše bjalo ka diketelo tša go ya dingakeng, ditefišo tša bookelong goba ditshenyagalelo dife goba dife goba ditirelo dife goba dife tšeo di laolwago ke Molao wa Dikimo tša Kalafo.

Go na le maarogi a mmalwa a molao go molao wa ka godimo. Maarogi a a diragala mehuteng ye e latelago ya dipholisi tša inšorentshe:

* Tlhaelelo ya ditshenyagalelo tša kalafo (Inšorentshe ya tlhaelelo ya mokitlana)
* Diteko le kalafi ya HIV, Aids, bolwetši bja mafahla le malaria
* Inšorentshe ya boeti a boditšhabatšhaba
* Phalošo ya tšhoganetšo ya kalafo goba dinamelwa
* Tlhokomelo ya Batho ba go babja kudu

Melao ye e latelago e šoma go dipholisi ka moka tša inšorentshe ya maphelo go sa akaretšwe inšorentshe ya maeto a boditšhabatšhaba, phalošo ya kalafo le tlhokomelo ya batho ba go babja kudu, ye e lego inšorentshe ya tlhaelelo ya mokitlana, tšhireletšo ya tshenyagalelo ye e sego ya kalafo ka lebaka la go amogelwa bookelong, goba pholisi ye e neelago tšhireletšo ya go dira diteko le kalafo ya HIV, Aids, bolwetši bja mafahla, le malaria:

* E swanetše go sepedišwa ka sehlopha.
* Ga e a swanela go kgetholla batho ka tsela ye e sa lokago mo kabong ya tlhokomelo ya maphelo le tšhireletšong ya ditshenyagalelo tša kalafo go ya ka bohlobo, mengwaga, bong, maemo a lenyalo, setlogo sa semorafe goba a leago, semelo sa bong, boimana, bogolofadi, maemo a maphelo goba mabaka afe goba afe ao a swanago.
* Khamphani ya inšorentshe ga e a swanela go gana go tsena dikonterakeng tša dipholisi tše le ba e tla bago bengpholisi, ka ntle ga ge e le gore mongpholisi o kile a dira boradia bjo bo amanago le inšorentshe.

Molao wo o latelago o šoma dipholising ka moka tša maphelo, ka ntle le inšorentshe ya tlhaelelo ya mokitlana:

* Khamphani ya inšorentshe ga e a swanela gore e hloke gore mongpholisi goba motho yo a šireleditšwego go ba leloko la sekimo sa thušo ya kalafo.
  1. **Dinako tša go leta mabapi le inšorentshe ya maphelo**

Pholisi ya inšorentshe ya maphelo ye e fanago ka inšorentshe ya tlhaelelo ya mokitlana; tšhireletšo ya tshenyagalelo ye e sego ya kalafo ka lebaka la go amogelwa bookelong; goba tšhireletšo ya go dira diteko le kalafo ya HIV, Aids, bolwetši bja mafahla, le malaria, e ka fana ka:

* Nako ya go leta ya kakaretšo ya go fihla go dikgwedi tše 3; le
* Nako ya go leta ya mabapi le maemo le/goba maemo ao a bego a le gona pele ya go fihla go dikgwedi tše 12.

Ka dipholisi tše tša inšorentshe ya maphelo, go na le dinyakwa tše itšego tšeo di amanago le nako ya go leta yeo khamphani ya inšorentshe e swanetšego go di obamela.

Khamphani ya inšorentshe e ka se tsenye nako ya go leta maemo a itšego pholising ya mongpholisi ya inšorentshe ya maphelo, ge mongpholisi yoo:

* a be a na le pholisi ye nngwe ya inšorentshe ya maphelo dikgwedi tše tharo pele ge a tsenela pholisi ye ‘mpsha’ ya inšorentshe ya maphelo ye e nago le dikholego tše di swanago; le
* a be a feditše nako ya go leta ya maemo a itšego a pholisi yeo ya maphelo.

Go ya pele, nako ya go leta ya mongpholisi ka pholisi ya pele ya maphelo dipholising tše di boletšwego di sa felelwa ke nako ye mongpholisi a yago pholising ye mpsha (ka dikholego tše di swanago kudu), khamphani ya inšorentshe ya pholisi ye mpsha ya inšorentshe ya maphelo se ya boitekanelo e ka tsenya fela nako ya go leta ye e lekanago yeo e šetšego pholising ya pele.

**2.3 Dinyakwa tša kutollo ge o neelana ka pholisi ya inšorentshe ya maphelo**

Khamphani ya inšorentshe e swanetše go obamela dinyakwa tše di latelago tša kutollo tša dipholisi ka moka tša inšorentshe ya maphelo go sa akaretšwe inšorentshe ya maeto a boditšhabatšhaba, phološo ya kalafo le tlhokomelo ya batho ba go babja kudu, ye e lego inšorentshe ya tlhaelelo ya mokitlana, tšhireletšo ya tshenyagalelo ye e sego ya kalafo ka lebaka la go amogelwa bookelong, goba pholisi ye e neelago tšhireletšo ya go dira diteko le kalafo ya HIV, Aids, bolwetši bja mafahla, le malaria:

* E ka no se hlagiše maikutlo a gore ke sebaka sa go ba leloko la sekimo sa kalafo bongaka.
* Khamphani ya inšorentshe, mabapi le pholisi ya inšorentshe ya maphelo yeo e šireletšago ditshenyagalelo tše e sego tša maphelo ka lebaka la go amogelwa bookelong e ka se hlole maikutlo a gore e šireletša ditshenyagalelo tša kalafo.

1. **Phapano magareng a sekimo sa thušo ya kalafo le inšorentshe ya maphelo ke eng**

Lenaneotekolo le le lego ka fase le ngwala ka tatelano diphapano magareng a sekimo sa thušo ya kalafo le inšorentshe ya maphelo ke eng?

| **SEKIMO SA THUŠO YA KALAFO** | **INŠORENTSHE YA MAPHELO** |
| --- | --- |
| Ga go na mengwaga ya godimodimo ya go tsenela (ga go na kgethollo). | Dipholisi tše dingwe di na le mengwaga ya godimodimo ya go tsenela. |
| Leloko la sekimo se se tee sa thušo ya kalafo le ka sebe leloko la dikimo tše di fetago se se tee sa kalafo. | Ga go na magomo palong ya dipholisi tša inšorentshe tšeo motho a ka bago le tšona, fela go na le melao ye e itšego ka ga boleng bja dikholego tše dipholisi tše di ka di neelago. Ge mongpholisi šireleditšwe go feta tekanyo, a ka se amogele tefelo ye e feleletšego ye a dirilego dikabelo go yona. Se ke ka lebaka la gore tšhireletšo ya kotsi e lefa motho yo o šireleditšwe go tahlegelo ye a itemogetšego yona ka lebaka la ge go diragala tiragalo ye e šireleditšwego. Maikemišetšo a yona ga se go humiša motho yo a šireleditšwego goba moamogedi wa pholisi. |
| Ngwadišo ye e bulegilego - dikimo tše di bulegilego tša thušo ya kalafo ga di a swanela go ganetše boleloko. | Boleloko bo ka ganetšwa ka lebaka la porofaele ya gago ye kotsi ge khamphani ya inšorentshe e kgetha go dira bjalo. |
| Kelo ya setšhaba:   * Maloko ka moka a lefela kabelo ye e swanago go ya ka kgetho/peakanyo ye e tlhophilwego le palo ya maloko (bogolo bja lapa). Diphoremiamo di laetšwa phakhetšeng ye e kgethilwego ya kholego gomme gape e ka ba ka ga letseno gape ka ga palo ya bao ba ba botilego * Kabelo ya phoremiamo ye e lekanago go maloko a kotsi ya godimo le ya fase. | Diphoremiamo di lekanyetšwa ka kotsi, tše dingwe ka noši gomme tše dingwe ka sehlopha. Se se laolwa ke melawana ye e lego molaong.  Inšorentshe ya tlhaelelo ya mokitlana; tšhireletšo ya tshenyagalelo ye e sego ya kalafo ka lebaka la go amogelwa bookelong; le teko le kalafo ya HIV, Aids, bolwetši bja mafahla, le malaria, phoremiamo e laolwa ke sehlopha seo mongpholisi e lego karogo ya sona: Bjalo ka go swana le dikimo tša kalafo mehuteng ye ya tšhireletšo ya maloko ka moka (go sa šetše mengwaga, bong, tšhelete, bj.bj. di lefa phoremiamo ye e swanago bakeng sa dikholego tše di swanago.  Bakeng sa ditšweletšwa tše di fanago ka inšorentshe ya maeto a boditšhabatšhaba, phološo ya bongaka ya tšhoganetšo dinamelwa goba Tlhokomelo ya Batho ba go babja kudu, phoremiamo e ka kgethwa ke motho yo a nago le profaele ye kotsi ya mongpholisi.  Khamphani ya inšorentshe e ka hloka gore mongpholisi yo o tsenelago pholisi ya inšorentshe ya maphelo ka morago ga mengwaga ye e laeditšwego a lefele phoremiamo ya godimo go feta ya mongpholisi yo a tsenetšego konteraka ka mengwaga ye mennyane, ka ntle ga ge phoremiamo ya godimo e lefelwa ke bengpholisi ka moka bao ba nago le mengwaga ye e swanago. |
| E amogetšwe ke bontši bja maokelo a praebete (kgetho le tšhoganetšo) go laolwa ke phakhetše ya kholego ya sekimo ye e kgethilwego (tumelelo pele e tla hlokega). | Ga e šireletše tšhireletšo ya kalafo goba ditshenyagalelo tša bookelo; gantši e neelana ka tšheletentši goba bokaalo bja Ranta ka letšatši (e lekanyeditšwe ka bokaakang bjo bo beilwego ka molao) mo bokaakang bja matšatši ao a laeditšwego mongpholisi a lego bookelong ka wona. |
| Melao ya dikimo ya kgetho ye itšego ya kholego e tla laetša bogolo bja dikholego tša maemo a a sa Bewago a Dikholego tša Fasefase. Ditekanyetšo tša ditshepedišo/didirišwa tše itšego (go fa mohlala, Dikholego tša dingaka tša mahlo le Ditho tša mmele tša maitirelo) di tla laetšwa melaong ya phaketše ye e kgethegilego ya kholego ye e kgethilwego ngwageng wo o laeditšwego wa kholego . | Kholego ke palo ye e sa fetogego ya tšhelete ye e balwago ka letšatši, goba tšheletentši ye e lefelwago ge tiragalo ye e laeditšwego e diragala (go fa mohlala, ge go tšwelela maemo a a laeditšwego a maphelo). Ga se bokaakang bja tšhelete bjo bo šireletšago tshenyagalelo/ditshenyagalelo tša tshepedišo ye itšego ya kalafo. |
| Lefela dikholego tša ge o le ka bookelong, tše di lego ka ga melao sekimo ye e ngwadišitšwego. | Ga e lefele ditshenyagalelo tša go amogelwa bookelong, ditšhupamelato tša dingaka goba ditshenyagalelo tše dingwe tša kalafo. Aba palo ye sa fetogego ya tšhelete go mongpholisi ye e balelwago ka letšatši goba kholego ya tšheletentši ye e lefelwago ge tiragalo ye e laeditšwego e diragala. |
| Kalafi ya malwetši a kotsi e laolwa ke se se neelwago ke Dikholego tša Fasefase tše di Beilwego Kalafi ya tlaleletšo (go fa mohlala, kalafi ya molemo wa payolotši goba dikalafi tše di sa neelwego ke Dikholego tša Fasefase tše di Beilwego ) e tla thekgwa ka matlotlo go ya ka melao ya phakhetše ya sekimo sa kalafo se se kgethilwego. | E ka lefela fela ditshenyagalelo/ tshenyagalelo ya go dira diteko le kalafi ya HIV, Aids, bolwetši bja mafahla, le malaria. Mehuta ye mengwe ka moka ya dipholisi tša inšorentshe ga e lefele tshenyagalelo ya kalafi ye e amanago le malwetši a kotsi, fela e ka lefela mongpholisi tšhelete ye e sa fetogego goba kholego ya tšheletentši ya malwetši a itšego a kotsi go ya ka šetule ya pholisi. |
| Ditekanyetšo tša go amogelwa bookelong ka ngwaga di godimo goba ga di a lekanyetšwa, ga di fetoge le dikgetho tša kholego tše di laeditšwego melaong ya sekimo ngwageng wo o laeditšwego wa kholego. | Dikholego tša pholisi ya inšorentshe ya tlhaelelo ya mokitlana le tšhireletšo ye e sego ya tshenyagalelo ya kalafo ka lebaka la go amogelwa bookelong lekanyeditšwe go ya ka molao. Inšorentshe ya tlhaelelo ya mokitlana ga e a swanela go lefa go feta R172 000 motho ka noši. Tšhireletšo ye e sego ya tshenyagalelo ya kalafo ka lebaka la go amogela bookelong e ka lefela fela tšhelete ya go se fete R20 000 ka ngwaga. |

1. **DIPOTŠIŠO TŠEO DI BOTŠIŠWAGO KGAFETŠAKGAFETŠA - DIKIMO TŠA THUŠO YA KALAFO** 
   1. **Akhaonte ya Dipolokelo ya tša Kalafo ke eng?**

Dikgetho tše dingwe tša thušo ya kalafo di na le se se bitšwago akhaonte ya dipolokelo tša kalafo (MSA). Gantši ke phesente ya kabelo ya gago ya kgwedi ka kgwedi (palo ya godimodimo ya 25%), ye e šomišwago go lefela ditshenyagalelo tša tšatši ka tšatši tša ka ntle ga bookelo. Ditšhelete tše di sa šomišwago di fetišetšwa ngwageng wo o latelago, gomme ge o fetola dikimo di ka šuthišetšwa sekimong se se latelago sa kalafo ge se na le kgetho ya MSA, goba o tla a lefelwa ge o fetogela sekimong se se se nago akhaonte ya polokelo.

1. **DIPOTŠIŠO TŠEO DI BOTŠIŠWAGO KGAFETŠAKGAFETŠA - INŠORENTSHE YA MAPHELO** 
   1. **Naa maloko a ka a lapa a ka šireletšwa inšorentsheng ya ka ya maphelo?**

Ee, o ka ikhweletša le mongwe le mongwe wa leloko la lapa la gago yo o nyakago go mo šireletša, ge fela peakanyo ya gago e neelana se.

* 1. **Naa go a kgonega go oketša tšhelete ye e šireleditšwego (bokaalo bja tšhireletšo) ge ke na le pholisi ye e lego gona ya inšorentshe ya maphelo?**

Ee, go a kgonega go oketša tšhelete ye e šireleditšwe go tšhelete ya godimodimo ye e dumeletšwego (ge go hlokagala) ge o šetše o na le pholisi ya inšorentshe. E ka dirwa ka go kgokagana le khamphani ya gago ya inšorentshe go hwetša gore ke ditshenyagalelo dife tša koketšo yeo, le diphetogo tšeo se se ka se hlokago mo konterakeng ya inšorentshe (pholisi) magareng ga gago le khamphani ya inšorentshe.

1. **Ke kgetha bjang magareng ga sekimo sa thušo ya kalafo le inšorentshe ya maphelo?**

* Laetša dikimo tše mmalwa tša thušo ya kalafo/ dipholisi tša inšorentshe ya kalafo le go kgopela tshedimošo ka ga dikholego tša tšona, dikabelo /diphoremiamo, ditekanyetšo le tšeo di sa akaretšego. Bapetša tshedimošo ye e filwego go bona gore ke efe ye e fihlelelago dinyakwa tša gago.
* Ka ntle le dikholego tša tlhokomelo ya maphelo, nyakišiša gape gore ke dipolokelo dife tša dikimo / dikhamphani tša inšorentshe tša maphelo (kabo ya go kgona go lefa, le tshenyagalelo ye e sego ya tlhokomelo ya maphelo, e bjalo ka ditshenyagalelo tša tshepedišo, go netefatša gore sekimo seo o se kgethago se maemong a kaone a matlotlo le gore se aba boleng bjo kaone - tshepedišo ya godimo goba ditefelo tše dingwe di laetša gore o ka lefa go tšhireletšo ya gago go feta sekimo se sengwe se se nago le ditefišo tša fase.
* Bofelong, kgetha kgetho ya maleba go ya ka dinyakwa tša tlhokomelo ya maphelo, kgato ya gago ya bophelo le se o ka se kgonago.
* Moeletši wa tša matlotlo a ka go thuša go hwetša tharollo ya dinyakwa tša gago le tekanyetšo - lebelela gore a moeletši o dumeletšwe ke FSCA.

1. **Ka moo go dirwago ngongorego kgahlanong le sekimo sa thušo ya kalafo ka gona**

Dikimo tša thušo ya kalafo di na le mekgwa ya tšona ya ka gare ya tshepedišo ya dingongorego. O na le dikgetho tše di latelago ge o sa kgotsofatšwa ke ntlha efe goba efe ya sekimo sa thušo ya kalafo:.

* Tsebiša sekimo sa gago sa thušo ya kalafo mabapi le ngongorego ya gago ka go ngwalwa.
* Ge ngongorego ye gago e sa rarollwa ka mokgwa wo o kgotsofatšago le ka gare ga nako ye e kwagalago o ka fetišetša ngongorego go CMS.

1. **Ka moo go dirwago ngongorego kgahlanong le khamphani ya inšorentshe ya maphelo ka gona**

Dikhamphani ka moka tša inšorentshe tše di dumeletšwego di na le ditlhako tše di beilwego tša dingongorego le ditshepedišo tša tharollo ya dikganetšano. O na le dikgetho tše di latelago ge o sa kgotsofatšwa ke ditšweletšwa tša bona tša matlotlo goba ditirelo tša bona:

* Tsebiša khamphani ya inšorentshe ya tša maphelo goba FSP ya gago ye e dumeletšwego mabapi le ngongorego ya gago ka go ngwalwa.
* Ge ngongorego ye gago e sa rarollwa ka mokgwa wo o kgotsofatšago le ka gare ga nako ye e kwagalago o ka fetišetša ngongorego go Moemedi wa Inšorentshe ye Nako ye kopana, Moemedi wa Inšorentshe ye Nako ye telele goba Moemedi wa Moabi wa Ditirelo tša Matlotlo (yo gape a tsebegago bjalo ka Moemedi wa FAIS
* Ge ngongorego ya gago e amana le kgonagalo ya tlolo ya Molao wa Inšorentshe goba Molao wa Inšorentshe ya Nako ye telele o swanetše go ikgokaganya le Bolaodi bja Maitshwaro a Lekala la tša Matlotlo (FSCA). Ge ngongorego ya gago e amana le kgonagalo ya tlolo ya Molao wa Inšorentshe, o o swanetše go ikgokaganya le Bolaodi bja Tlhokomelo (PA). Ge ye mengwe ya Melao ye e tlotšwe, Moemedi a ka neela FSCA goba PA ngongorego ya gago.

**Klosari**

|  |  |
| --- | --- |
| **Lereo** | **Tlhalošo** |
| **Mellwane le Tšeo di sa akaretšwago** | Ditekanyetšo di ra gore sekimo sa gago sa thušo ya kalafo goba pholisi ya inšorentshe ya maphelo e neelana ka tšhireletšo ye e lekanyeditšwego mo maemong a itšego a kalafo, mehuta ya dikalafi goba mabaka. Go se akaretšwe e hlaloša maemo a kalafo goba mohuta wa tahlegelo wo o sa šireletšwago ke sekimo goba khamphani ya inšorentshe. Dipholisi tše di fapanego di ka ba le tšeo di sa akaretšwego tša go fapana, ka ge melawana e sa hlaloše gore ke mohuta ofe wa dikotsi wo khamphani ya inšorentshe o swanetšego go o šireletša. Bjalo ka ge go se na diPMB tše di lego gona go dikhamphani tša inšorentshe, e sa le sephetho sa kgwebo ya khamphani ya inšorentshe go hwetša gore ke mohuta ofe wa dikotsi e tla di šireletšago. |
| **Nako ya go ikgopola** | Ge e le gore o sa tšo reka inšorentshe ya maphelo ka paka ya boikgokaganyo ya matšatši a go feta a 31 gomme go se na kholego ye e lefilwego goba ye e kleimilwego gomme o tšea sephetho sa gore ga e swanelege goba ga o e nyake ka lebaka le ge e le lefe, o ka phumola pholisi ka gare ga matšatši a 14 a go e reka. Ge o reka pholisi ya inšorentshe ya maphelo ka paka ya boikgokaganyo ya kgwedi goba ka fase, o ka tlogela pholisi semeetseng.  Paka ye ya matšatši a 14 ke nako ya go ikgopola, gomme e šoma fela go pholisi ya inšorentshe ya maphelo. |
| **Tsebagatšo** | Tshepedišo yeo ge leloko le sekimo sa thušo ya kalafo, goba mongpholisi le khamphani ya inšorentshe, ba swanetšego go tsebagatša dintlha ka moka pele go ka saenwa le go phetha konteraka. Ge go na le tshedimošo ye bohlokwa ka ga histori ya gago ya dikleime goba histori ya gago ya kalafo, tshedimošo ye e swanetše go tsebagatšwa go moabi wa gago wa ditirelo tša matlotlo/moeletši wa matlotlo/poroukhara. |
| **Melawana le maemo a mošomo a pholisi / melao ya sekimo** | Dipeelano tša pholisi le mabaka ke ditlhagišo tše itšego, melao ya maitshwaro, mešomo le ditlamego tše motho yo a šireleditšwego a swanetšego go di obamela, go ba a ntše a šireleditšwe ke pholisi ye itšego. Ge mabaka a pholisi a sa fihlelelwe pholisi ya inšorentshe e ka se lefele kleime ya gago.  Dipeelano tša sekimo sa thušo ya kalafo le mabaka a laetšwa bjalo ka melao. Melao ya dikimo ya kgetho ye itšego ya ngwaga wa kgetho ya kholego e tla laetša dipeelano le mabaka a konteraka magareng ga leloko le sekimo sa thušo ya kalafo. Go swana le dipeelano tša pholisi le mabaka, ditlhagišo tše itšego tše, melao ya maitshwaro, mešomo le ditlamego tše leloko le swanetšego go di obamela, go ba a ntše a šireleditšwe ke sekimo se itšego sa kalafo. |
| **Phoremiamo/ kabelo** | Ke bokaalo bja tšhelete yeo o tla lefelago go sekimo sa thušo ya kalafo gore e go neele "tšhireletšo ya tlhokomelo ya maphelo" goba lefela khamphani ya inšorentshe go hwetša "dikholego tša pholisi", bjalo ka ge go hlalošitšwe ka konterakeng ya pholisi goba ka ditokumenteng tša boleloko. Diphoremiamo / dikabelo di lefelwa ka mehla ka dipaka tše go dumelanwego ka tšona, gantši kgwedi ka kgwedi goba ka ngwaga. Dipeelano tše di ka šomišwa ka go amana. |
| **Kholego** | Tšhelete ye e lefelwago ke khamphani ya inšorentshe goba sekimo sa thušo ya kalafo go motho yo o dirago kleime, ge motho yo a šireleditšwego a lahlegelwa ke se sengwe se se šireleditšwego ke pholisi ya inšorentshe ya maphelo goba sekimo sa thušo ya kalafo. |
| **Tlhaelelo ya ditshenyagalelo tša kalafo - ka tlwaelo e tsebagala bjalo ka Inšorentshe ya tlhaelelo ya mokitlana** | Inšorentshe ya tlhaelelo ya mokitlana, goba, pholisi ya inšorentshe ya tlhaelo (ye e sego ya bophelo) e diretšwe go neela tšhireletšo ya tlaleletšo go bao ba ba šetšego ba e na le sekimo sa thušo ya kalafo. E šireletša tlhaelelo, goba karolo ya tlhaelelo, magareng ga tefo ya gago ya sekimo sa thušo ya kalafo (MST), le dikelo tše di lefišwago ke diprofešenale tša tlhokomelo ya maphelo ya praebete. Maikemišetšo a yona ke go netefatša gore o šireleditšwe ge ditshenyagalelo tša gago tša kalafo goba ditshenyagalelo di feta kelo ya sekimo sa gago ya thušo ya kalafo, goba tlhaelelo ye nngwe le ye nngwe, gore o se lahlegelwe ke matlotlo, ka ntle ga gore ditekanyetšo tše dingwe tša semolao, dipeelo le mabaka a fihlelelwa Inšorentshe ya tlhaelelo ya mokitlana ga e a swanela go lefa go feta R172 000 motho ka noši. |
| **Moabi wa Ditirelo yo a Tlhophilwego** | Moabi wa tlhokomelo ya maphelo goba sehlopha sa baabi ba tlhokomelo ya maphelo, se se kgethilwego ke sekimo sa thušo se bjalo ka (ba)moabi wa sona yo o ratwago go abela maloko ka temogo, kalafi, le tlhokomelo ya kalafo. Ge ditirelo di abja ke Moabi yo a Tlhophilwego wa Ditirelo go ya ka tshwanelo ya PMB, ga go koketšotefo (tshenyegalelo ya gago ya tlaleletšo) ye e tlago šoma . |

**Dikgokagano tše bohlokwa**

**Bolaodi bja Tshepedišo ya Lekala la Ditšhelete (FSCA)**

Go lebelela gore e ka ba moabi wa ditirelo tša ditšhelete (FSP), boemong bjo khamphani ya inšorentshe goba moeletši wa ditšhelete o dumeletšwe go go rekišetša sekimo sa thušo ya kalafo goba pholisi ya inšorentshe ya maphelo, o na le laesense gape o dumeletšwe go go rekišetša ditšweletšwa tše le ditirelo tša ditirelo tša ditšhelete, ikgokaganye le FSCA.

|  |  |
| --- | --- |
| Switšhiboto ya FSCA | 012 428 8000 |
| *Call centre* | 0800 20 3722 (FSCA) |
| Nomoro ya fekese | 012 346 6941 |
| Aterese ya Imeile | [enquiries@fsca.co.za](mailto:enquiries@fsca.co.za) [/ complaints@fsca.co.za](mailto:/%20complaints@fsca.co.za) |
| Aterese ya moago | Riverwalk Office Park, Block B, 41 Matroosberg Road, Ashlea Gardens,  Pretoria, South Africa 0081 |
| Aterese ya poso | P.O. Box 35655, Menlo Park, Pretoria, 0102 |
| Wepsaete | [www.fsca.co.za](http://www.fsca.co.za) |

Go hwetša tshedimošo ka botlalo mabapi le thuto ya ditšhelete tša badiriši (CED), goba ge o nyaka gore CED e sware wekšopo ya mahala ya thuto ya ditšhelete tikologong ya geno, setšhabeng, kerekeng, sekolong goba mošomong ikgokaganye le CED ya FSCA.

|  |  |
| --- | --- |
| Imeile | [CED.Consumer@fsca.co.za](mailto:CED.Consumer@fsca.co.za) |
| Wepsaete | [www.fscamymoney.co.za](http://www.fscamymoney.co.za) |

**Prudential Authority (PA)**

Go hwetša ge eba khamphani e na le laesense ya go dira kgwebo, ikgokaganye le PA.

|  |  |
| --- | --- |
| Mogala | 012 313 3911/ 0861 12 SARB (0861 12 7272) |
| Fekese | 012 313 3197/ 012 313 3929 |
| Imeile | [PA-Info@resbank.co.za](mailto:PA-Info@resbank.co.za) |
| Aterese ya poso | P.O. Box 8432, Pretoria 0001 |
| Aterese ya Moago | South African Reserve Bank, 370 Helen Joseph Street, Pretoria 0002 |
| Wepsaete | [www.resbank.co.za](http://www.resbank.co.za/) |

**Moemedi wa inšorentshe ya nako ye kopana (OSTI) Moemedi wa inšorentshe ya nako ye telele (OLTI).**

Go dingongorego tšeo di amanago dipholisi tša inšorentshe ya maphelo, ikgokaganye le Moemedi wa inšorentshe ya nako ye kopana goba Moemedi wa inšorentshe ya nako ye telele, go tla laolwa ke tlhopho ya pholisi, e ka ba ya nako ye kopana (ye e sego ya bophelo) goba ya nako ye telele (ya bophelo). Ka kgopelo hlokomela gore khamphani ya inšorentshe e swanetše go fiwa sebaka sa go rarolla bothata goba ngongorego pele bo lešwa go moemedi.

**Moemedi wa Inšorentshe ya Nako ye Kopana [Ombudsman for Short-term Insurance (OSTI)]**

|  |  |
| --- | --- |
| Mogala | 011 726 8900 |
| *Sharecal*l | 0860 726 890 |
| Fekese | 011 726 5501 |
| Imeile | [info@ombud.co.za](mailto:info@ombud.co.za) |
| Aterese ya moago | 1 Sturdee Avenue, 1st Floor, Block A, Rosebank, Johannesburg 2196 |
| Aterese ya poso | Private Bag X45, Claremont, Cape Town 7735 |
| Wepsaete | [www.osti.co.za](http://www.osti.co.za) |

**Moemedi wa Inšorentshe ya Nako ye Telele (Ombudsman for Long-term Insurance)**

|  |  |
| --- | --- |
| Mogala | 021 657 5000 |
| *Sharecall* | 0860 103 236 |
| Fekese | 021 674 0951 |
| Imeile | [info@ombud.co.za](mailto:info@ombud.co.za) |
| Aterese ya moago | 21 Dreyer Street, 3rd Floor, Sunclare Building, Claremont, Cape Town,7700 |
| Aterese ya poso | Private Bag X45, Claremont, Cape Town 7735 |
| Wepsaete | [www.ombud.co.za](http://www.ombud.co.za) |

Ga o na bonnete bja gore ke Moemedi ofe yo o ka ikgokaganyago le yena? Ikgokaganye le lefelogare la boikgokaganyo bakeng sa **dingongorego le dipotšišo tšeo di amanago le**.

|  |  |
| --- | --- |
| *Sharecall* | 0860 103 236 / 0860 726 890 |
| Telefekese | 086 589 0696 |
| Imeile | [info@insuranceombudsman.co.za](mailto:info@insuranceombudsman.co.za) |
| Wepsaete | [www.insuranceombudsman.co.za](http://www.insuranceombudsman.co.za) |

**Khansele ya Dikimo tša Kalafo [Council for Medical Schemes (CMS)]**

Ikgokaganye le CMS go hwetša ge ka botlalo mabapi le tema ya bona, ditokelo tša boleloko, Dikholego tša Fasefase tše di Beilwego (diPMB), le gore o ka dira bjang ngongorego kgahlanong le sekimo sa kalafo.

|  |  |
| --- | --- |
| Mogala | 012 431 0500 |
| Senthara ya Tlhokomelo ya badiriši | 0861 123 CMS (267) |
| Fekese | 086 206 8260 |
| Imeile | [information@medicalschemes.co.za](mailto:information@medicalschemes.com) |
| **Dingongorego** | |
| Fekese | 086 673 2466 |
| Imeile | [complaints@medicalschemes.co.za](mailto:complaints@medicalschemes.com) |
| Aterese ya moago | Block A, Eco Glades 2 Office Park, 420 Witch - Hazel Avenue, Eco Park, Centurion, 0157 |
| Aterese ya poso | Private Bag X34, Hatfield, 0028 |
| Wepsaete | [www.medicalschemes.co.za](http://www.medicalschemes.com) |

**Moemedi wa Baabi ba Ditirelo tša Ditšhelete** **(FAIS Ombud)**

Go dingongorego tšeo di amanago le baeletši ba tša ditšhelete le baabi ba didirišwa tša ditšhelete ikgokaganye le FAIS Ombud. Ka kgopelo hlokomela gore khamphani ya gago ya inšorentshe e tla fiwa sebaka sa go rarolla bothata goba ngongorego pele e lebišwa go FAIS Ombud

|  |  |
| --- | --- |
| Mogala | 012 762 5000 |
| *Sharecall* | [086 066 3274](tel:+27860663274) |
| Fekese | 011 348 3447 |
| Imeile | [info@faisombud.co.za](mailto:info@faisombud.co.za) |
| Dingongorego ka tirelo ya rena | [hestie@faisombud.co.za](mailto:hestie@faisombud.co.za) |
| Dinyakišišo ka maemo a dingongorego | [enquiries@faisombud.co.za](mailto:enquiries@faisombud.co.za) |
| Aterese ya moago | Kasteel Park Office Park, Orange Building, 2nd Floor, 546 Jochemus Street, Erasmuskloof, Pretoria, 0048 |
| Aterese ya poso | P.O Box 74571, Lynnwood Ridge, 0040 |
| Wepsaete | [www.faisombud.co.za](https://faisombud.co.za/) |

© 2021 FSCA

GO SE ITLAME

*Tshedimošo ye e akareditšwego go pukwanatshedimošo ye, e abilwe ke Financial Sector Conduct Authority (FSCA) ka morero wa go aba tshedimošo fela. Tshedimošo ye ga se ya semolao, seprofešenale, goba ya maele a ditšhelete. Le ge go bile le tlhokomelo ye nngwe ye kgolo go netefatša gore diteng ke tša maleba ebile ke tše di ka šomišwago, FSCA ga e fe kgonthišišo, tlhohleletšo go diphetho tša go tsenela goba go se tsenele goba diwaranti malebana le tše di ngwadilwego sengwalweng se ka gona ga e amogele maikarabelo a semolao goba maikarabelo a diteng goba bonnete bja tshedimošo ye e filwego, goba, go tobo goba tshenyagalelo ye e tšweletšego thwii gotšwa go tshepo ya go šomiša tshedimošo ye bjalo. Ntle le mo go ngwadilwego, tokelo ya ngwalollo ya tshedimošo ka moka ke ya FSCA. Ga go na karolo ya tshedimošo yeo e tšwago go pukwanatshedimošo ye yeo e swanetšego go tšweletšwa gape goba go fetišwa goba go šomišwa gape goba go dirwa gore e be gona go mohuta wo mongwe le wo mongwe wa dikgokagano tša boraditaba ntle le ge go hweditšwe sengwalwa sa tumelelo pele gotšwa go Kantoro ya Moeletšipharephare wa FSCA.*

1. Dikholego tša Fasefase tše di Beilwego ka moka di swanetše go lefelwa ke dikimo tša thušo ya kalafo. Le ge go le bjalo tšhelete yeo e laolwa ke melao ya sekimo, dihlare tšeo di lego lenaneong le mekgwa ya go dira fomula. Ge e le gore sekimo sa gago se kgetha moabi wa tirelo yo a tlhophilwego, gomme o ithopela go šomiša moabi yo mongwe, sekimo sa gago se ka kgetha go se lefe phapano ya ditshenyagaleloruri le seo o ka bego o se lefile ge e le gore o be o šomišitše moabi wa bona wa yo a tlhophilwego wa tirelo. [↑](#footnote-ref-1)